การทางพิเศษแห่งประเทศไทย ยกเว้นค่าผ่านทางพิเศษของทางพิเศษ รวม 3 สายทาง ลดภาระการเดินทางให้ประชาชนวันพืชมงคล
การทางพิเศษแห่งประเทศไทย (กทพ.) แจ้งว่า ในวันพุธที่ 17 พฤษภาคม 2566 ซึ่งตรงกับวันพืชมงคล และเป็นวันหยุดราชการประจำปีตามประกาศสำนักนายกรัฐมนตรี กทพ. จึงได้ยกเว้นค่าผ่านทางพิเศษ เส้นทางเฉลิมมหานคร (ทางด่วนขั้นที่ 1) จำนวน 19 ด่าน ทางพิเศษศรีรัช (ทางด่วนขั้นที่ 2) จำนวน 31 ด่าน และทางพิเศษอุดรรัถยา (บางปะอิน-ปากเกร็ด) จำนวน 10 ด่าน รวม 3 เส้นทาง ตั้งแต่เวลา 00.01 น. ถึง 24.00 น. ทั้งนี้ เพื่อเป็นการอำนวยความสะดวกในการเดินทางของประชาชนในวันหยุดและช่วยลดภาระค่าใช้จ่ายให้แก่ประชาชน แก้ไขปัญหาจราจรติดขัดบริเวณหน้าด่านเก็บค่าผ่านทางพิเศษ ซึ่งเป็นไปตามนโยบายของรัฐบาลและกระทรวงคมนาคมที่ปรากฏในสัญญาสัมปทานฉบับแก้ไขใหม่